Ísland mætir í dag Hvíta-Rússlandi í undankeppni fyrir HM kvenna í fótbolta 2023. Leikurinn er í Serbíu, þar sem Hvít-Rússum er meinað að spila á heimavelli vegna stuðnings landsins við innrás Rússa í Úkraínu. Við þurfum að leggja hart að okkur, segir landsliðsþjálfarinn.
Ísland er sem stendur í öðru sæti undanriðilsins, tveimur stigum á eftir Hollandi en hefur leikið einum leik færra. Sigur í dag færir íslenska liðið því í efsta sæti riðilsins. Efsta sætið gefur beinan þátttökurétt á HM, en liðið í öðru sæti fer í umspil. Hvít-Rússar eru í fjórða sæti riðilsins en hafa sýnt góða leiki að undanförnu og Þorsteinn Halldórsson, landsliðsþjálfari, segir þurfa þolinmæði og hugrekki til að sigrast á Hvít-Rússum.
Sagði Gunnhildur Yrsa Jónsdóttir, áður heyrðum við í Þorsteini Halldórssyni. Þær Dagný Brynjarsdóttir og Glódís Perla Viggósdóttir leika í dag 100. leik sinn fyrir íslenska A-landsliðið, fari svo að þær spili. Flautað verður til leiks í Belgrad í Serbíu klukkan fjögur í dag og er leikurinn sýndur beint á RÚV, upphitun hefst í HM-stofunni þegar klukkuna vantar 20 mínútur í fjögur.
Njarðvík og Þór Þorlákshöfn unnu leiki sína í fyrstu umferð 8-liða úrslita úrvalsdeildar karla í körfubolta í gærkvöldi. Njarðvík, sem er deildarmeistari, tók á móti KR og vann með 99 stigum gegn 90. Þórsarar, sem eru ríkjandi Íslandsmeistarar, lögðu Grindavík í sínum leik, 93-88. Liðin mætast næst á laugardagskvöld.
Valur komst í gærkvöldi í kjörstöðu í úrvalsdeild karla í handbolta með sigri á toppliði Hauka að Hlíðarenda, 40-34. Haukar hefðu orðið deildarmeistara með sigri en liðin eru nú með jafnmörg stig í efsta sæti en Valsmenn hafa betri árangur í innbyrðisleikjum liðanna, og verða því deildarmeistarar með sigri á Selfossi í lokaumferðinni á sunnudag. Nánari umfjöllum um leiki gærkvöldsins í hinum ýmsu deildum má finna á ruv.is.

Ísland mætir Hvíta-Rússlandi í undankeppni heimsmeistaramóts kvenna í fótbolta í dag. Sigur fleytir íslenska liðinu í efsta sæti undanriðilsins.